צ'טהאם האוס

צ'טהאם האוס (באנגלית: Chatham House; שם המכון הרשמי: המכון המלכותי לעניינים בין-לאומיים ובאנגלית: Royal Institute of International Affairs) הוא מכון מחקר עצמאי ללא כוונת רווח השוכן בלונדון. המכון נוסד בשנת 1920 ונחשב לאחד ממכוני המחקר המשפיעים בעולם בתחום יחסים בין-לאומיים, מדיניות ציבורית, ביטחון בין-לאומי, כלכלה בין-לאומית והשפעות שינוי אקלים. המכון ידוע גם בזכות "כלל בית צ'טהאם" (Chatham House Rule), עיקרון שנועד לעודד דיון פתוח וחופשי בנושאים רגישים. היסטוריה הרעיון להקמת המכון התגבש במהלך ועידת השלום בפריז (1919), כאשר קבוצת דיפלומטים ואנשי אקדמיה בריטים ואמריקאים, בהם הדיפלומט הבריטי ליונל קרטיס, הציעה להקים מוסד קבוע לחקר סוגיות בינלאומיות במטרה לקדם הבנה ושיתוף פעולה בין מדינות לאחר מלחמת העולם הראשונה. ב-5 ביולי 1920 התקיימה הישיבה המכוננת של המכון הבריטי לעניינים בין-לאומיים. בשנת 1926 העניק המלך ג'ורג' החמישי למכון צ'רטר מלכותי, אשר ביסס את מעמדו העצמאי והעניק לו את שמו הרשמי – Royal Institute of International Affairs. במהלך השנים, השם צ'טהאם האוס הפך לכינוי המזוהה של המכון, על שם המבנה ההיסטורי שבו שוכן מ-1922, בכיכר סנט ג'יימס בלונדון. במהלך מלחמת העולם השנייה הפעיל המכון את שירות המחקר והעיתונות לענייני חוץ (Foreign Research and Press Service), שסיפק לממשלת בריטניה ולגורמי המודיעין מחקרים וניתוחים על המדינות שנכבשו בידי מדינות הציר. לאחר המלחמה תרמו חוקרי המכון לעיצוב רעיונות ומדיניות שהשפיעו על הקמת מוסדות בינלאומיים ובהם האו"ם, קרן המטבע הבין-לאומית והבנק העולמי. המכון נתן במה לנאומיהם של מנהיגים ואישי ציבור רבים, ובהם מהאטמה גנדי, וינסטון צ'רצ'יל, דוד בן-גוריון, נלסון מנדלה, רונלד רייגן, מיכאיל גורבצ'וב, מרגרט תאצ'ר, בנימין נתניהו ואחרים. משנת 1922 המכון מפרסם את כתב העת "International Affairs" שנחשב לאחד מכתבי העת המובילים בעולם בתחום יחסים בין-לאומיים. כתב העת מתפרסם שש פעמים בשנה בהוצאת אוניברסיטת אוקספורד. כמו כן מפרסם המכון גם את המגזין הרבעוני "The World Today" ואת כתב העת "Journal of Cyber Policy" שמתפרסם שלוש פעמים בשנה. מאז שנת 2005 מעניק המכון את פרס צ'טהאם האוס, המוענק מדי שנה לאדם או לארגון שתרם תרומה משמעותית לקידום היחסים הבינלאומיים. הזוכים נבחרים בהצבעת חברי המכון. בין מקבלי הפרס נמנים: ויקטור יושצ'נקו, ז'ואקים שיסאנו, מוזא בנת נאסר אל-מסנד, לואיז אינסיו דה סילבה, אונג סן סו צ'י, עבדוללה גול, הילרי קלינטון, ג'ון קרי, קרן ביל ומלינדה גייטס, רופאים ללא גבולות, מוחמד ג'וואד זריף, ראשד אל-גנושי, מונצף מרזוקי, דונלד טוסק, וולודימיר זלנסקי, חדרי החירום, דייוויד אטנבורו, הוועד להגנה על עיתונאים, חואן מנואל סנטוס. למכון שלושה נשיאים מכהנים במקביל, נכון ל-2026 מכהנים כנשיאות המכון הלן קלארק (מונתה ב-2021), ואלרי איימוס (מונתה ב-2025) ותרזה מיי (מונתה ב-2025). בעבר כיהנו בתפקיד בין היתר: מארק קרני, ג'ון מייג'ור, אלייזה מנינגהאם-בולר, פטרישה סקוטלנד, ג'רמי אשדאון. קישורים חיצוניים אתר האינטרנט הרשמי של צ'טהאם האוס (באנגלית) אתר האינטרנט הרשמי של צ'טהאם האוס (באנגלית) אתר המכון הערות שוליים